Περιβαλλοντική διερεύνηση παραγόντων συνθηκών άνεσης και μικροκλίματος σε ελεύθερους αστικούς χώρους
Authors: Μιχαλοπούλου Κωνσταντινιά 
Published: August 2021

Η παρούσα μελέτη έχει στόχο, μέσα από έρευνα και επιτόπιες μετρήσεις σε υπαίθριους αστικούς χώρους, την εξαγωγή συμπερασμάτων σχετικά με τους παράγοντες που επηρεάζουν και διαμορφώνουν το αστικό μικροκλίμα, τη διερεύνηση συμπεριφοράς και επίδρασης των δομικών υλικών στο μικροκλίμα της περιοχής, την εφαρμογή βιοκλιματικών αρχών στον περιβαλλοντικό βιοκλιματικό σχεδιασμό / αναπλάσεις, καθώς και την εφαρμογή παρεμβάσεων, με στόχο τη βελτίωση του αστικού περιβάλλοντος, και κατά συνέπεια των συνθηκών θερμικής άνεσης. Ειδικότερα, η διατριβή επιχειρεί τη συγκριτική αξιολόγηση της επίδρασης των παραμέτρων σχεδιασμού των υπαίθριων αστικών χώρων στο μικροκλίμα και τις συνθήκες άνεσης, με την εξέταση της κάθε παραμέτρου του μικροκλίματος, τη συγκριτική ανάλυση μεταξύ τους, την εξαγωγή συμπερασμάτων, για πέντε διαφορετικούς υπαίθριους αστικούς χώρους και στις τέσσερις εποχές του έτους. Αφού έλαβε υπόψη, την ανάλυση των παραμέτρων σχεδιασμού, καθώς και τις επιδράσεις των παρεμβάσεων σχεδιασμού στο μικροκλίμα, επικεντρώθηκε στους θερμικούς δείκτες που εκφράζουν τις συνθήκες θερμικής άνεσης των πεζών σε υπαίθριους χώρους. Γίνεται περιγραφή των πέντε υπαίθριων αστικών χώρων της πόλης Καστοριάς, οι οποίοι επιλέχθηκαν για να μελετηθούν, αναλύονται τα κριτήρια επιλογής τους, γίνεται περιγραφή της υφιστάμενης κατάστασης αυτών, όπως η μορφολογία των χώρων, τα υλικά επίστρωσής τους, καθώς και μελέτη των συνθηκών ηλιασμού - σκιασμού των υπαίθριων χώρων.Στην έρευνα πεδίου έγιναν επιτόπου μετρήσεις, στους πέντε υπαίθριους χώρους της πόλης, των περιβαλλοντικών παραμέτρων: θερμοκρασίες αέρα, επιφανειών, σφαίρας υγρού βολβού, σχετική υγρασία, ταχύτητα ανέμου και ηλιακή ακτινοβολία. Τα αποτελέσματα των μετρήσεων παρουσιάζονται σε γραφήματα, με στόχο της εξαγωγή συγκρίσιμων αποτελεσμάτων, σχετικά με τη θερμοκρασία επιφάνειας των υλικών, τη θερμοκρασία αέρα, θερμοκρασία σφαίρας, θερμοκρασία υγρού βολβού, την προσπίπτουσα ακτινοβολία και την ανακλώμενη ακτινοβολία. Οι μετρήσεις έγιναν και στις τέσσερις εποχές του έτους και ειδικότερα τις περιόδους, καλοκαίρι 12-17/07/2012, φθινόπωρο 20-25/10/2012, χειμώνα 22-28/12/2012 και άνοιξη 16-21/04/2013. Στόχος ήταν η εξαγωγή συμπερασμάτων σχετικά με την επίδραση των υλικών στη διαμόρφωση των θερμοκρασιών: επιφάνειας, αέρα, σφαίρας και υγρού βολβού, καθώς και στην διαμόρφωση της θερμοκρασίας επιφάνειας, σε σχέση με την προσπίπτουσα και την ανακλώμενη ακτινοβολία.Περιγράφονται τα μοντέλα – λογισμικά που χρησιμοποιήθηκαν για τις προσομοιώσεις, σύμφωνα με τα οποία, έγινε απεικόνιση της άμεσης και διάχυτης ακτινοβολίας, με δεδομένα τα μετεωρολογικά αρχεία 20 ετών, σύμφωνα με τα στοιχεία από το αεροδρόμιο της Καστοριάς και της Ε.Σ.Υ.Ε., ενώ έγινε και απεικόνιση των τιμών της επιφανειακής θερμοκρασίας από τις επιτόπου μετρήσεις, στους εξεταζόμενους χώρους, σε όλες τις περιόδους των μετρήσεων. Στόχος ήταν η εκτίμηση της επίδρασης της ακτινοβολίας και των υλικών επίστρωσης των υπαίθριων χώρων, στις συνθήκες άνεσης των χρηστών. Ακόμα, έγινε μελέτη της θερμικής άνεσης στους χώρους μετρήσεων, με κλιματολογικά δεδομένα, καθώς και με τα δεδομένα από τις μετρήσεις και για τις τέσσερις περιόδους των μετρήσεων, με τη χρήση λογισμικών. Τα αποτελέσματα των υπολογισμών με το πρόγραμμα RayMan οργανώθηκαν σε διαγράμματα και σε πίνακες, τα οποία απεικονίζουν τις τιμές των δεικτών θερμικής άνεσης Tmrt, PMV,PET& SET, σε κάθε εξεταζόμενο υπαίθριο χώρο, καθώς και πάνω από τα υλικά επίστρωσης, κατά τη διάρκεια μιας ημέρας μετρήσεων σε κάθε περίοδο μετρήσεων. Τέλος, εξάγονται συμπεράσματα από την ανάλυση των τιμών των δεικτών θερμικής άνεσης στους πέντε υπαίθριους χώρους και μεταξύ των υλικών επίστρωσης των χώρων. Περιγράφονται οι παρεμβάσεις στους εξεταζόμενους χώρους, μέσω προσομοιώσεων και τα αποτελέσματα της ανάλυσης της επίδρασης αυτών στο μικροκλίμα και στις θερμικές συνθήκες στους υπαίθριους χώρους. Ειδικότερα, με την χρήση των λογισμικών γίνεται προσομοίωση παρεμβάσεων στους εξεταζόμενους χώρους, όπου γίνεται αύξηση των δενδοφυτεύσεων, αντικατάσταση των σκληρών δαπέδων με κυβόλιθους τοποθετημένους σε φυσικό έδαφος με τέτοιο τρόπο, ώστε στους αρμούς που δημιουργούνται μεταξύ τους να αναπτύσσεται φυσική βλάστηση και με γρασίδι, με στόχο τη διερεύνηση της επίδρασης των παραμέτρων σχεδιασμού των υπαίθριων χώρων, στους δείκτες θερμικής άνεσης.Τέλος, περιλαμβάνει το σύνολο των συμπερασμάτων, για όλους τους εξεταζόμενους χώρους και στις τέσσερις εποχές των μετρήσεων, που προκύπτουν από την επεξεργασία των ερωτηματολογίων, την επεξεργασία όλων των στοιχείων του μικροκλίματος για τα οποία έγιναν μετρήσεις, σε συνδυασμό με τα αποτελέσματα που προέκυψαν από τις προσομοιώσεις των παρεμβάσεων στους χώρους και την επίδρασή τους στη θερμική άνεση, με βάση τους θερμικούς δείκτες.